ENA nodra vosa na i liuliu ni veimatanitu e vuravura ena Matabose kei Vuravura mai Niu Ioka, e tomika mai na Nai Lalakai na nodra vosa e vica na i liuliu ni veimatanitu kaukauwa ena noda vuravura ka oka kina o Viti.
Era vakaraitaka na veika era sa qarava mai kei na veika era sotava ena nodra veimatanitu ena nodra segata na bula vinaka kei na veisaututaki e na United Nations General Assembly.
Oqo eso na nona mala ni vosa na Paraiminisita mai Isireli, Benjamin Netanyahu.
Ena veiyabaki, ena loma ni 3,000 na yabaki sa oti, era dau gole vata mai kina na Jiu, mera dau mai vakananuma kina na veika era sa lako curuma mai, ka ra masulaka na nodra veisiga ni mataka.
Era dau vakananuma lesu kina na gauna era dau vakararawataki kina, era dau nanuma na gauna era sa mai tawase kina vakawa tamata, era dau vakananuma na gauna era mai vakamatei kina e rauta ni 6 na milioni na Jiu ena gauna ni nona veiliutaki o Hitler.
Ena siga ni nodra marautaka tiko na Jiu na siga oqo ena nodra i vola ni vula na Yom Kippur, era dau marau.
Era dau marautaka ni sa sucu e dua na Isireli vou.
Era dau raica lesu na Jiu e Isireli kei na veiyasai vuravura na veika era sa cakava mai na nodra qase,me vakataki Josua, na Tui o Tevita kei na so tale na i liuliu rogo ena i vola tukutuku kei Isireli.
Mai Isireli, keimami dau vakamuria na we ni yavai ira na neimami qase me vakataki Eparama, Aisake kei Jekope.
Ena gauna oqo keimami vakamuria na we ni yava oqori ena kena vakatoroicaketaki na gacagaca vakalivaliva eso, na vuli, na kena dikevi na wainimate vou kei na vakayagataki qele.
Mai Isireli, keimami vakavinavinaka ni ra lomani ka ra karoni na veimata tamata kece: turaga kei ira na marama, na Jiu kei ira kai Arapea, o ira na Musulomani kei ira na lotu va- Karisito.
- Keimami tautauvata kece ena mata ni lawa ni matanitu.
Ena gauna oqo e sasaga tale tikoga na matanitu o Isireli me kauta mai na vinaka kei na bula sautu ena noda vuravura: o ira na neimami kena dau ena scientists era rawata na i covi na Nobel Prizes.
O ira era kena dau ena mona livaliva ni komupiuta kei na talevoni veikauyaki e kau mai qori era veivuke kina na turaga kei na marama ni Isireli.
Keimami tarova na kena vakalailaitaki na walokakai ena via kana ena kena teivaki na vanua dravuisiga mai Aferika kei Esia.
Era matai ni tamata mera laki veiqaravi ka solia na nodra gauna ena nodra vukei na lewenivanua ena gauna ni veivaluvaluti.
Ena gauna e yaco kina na uneune mai Haiti, na uneune kei na ualoka mai Japani, Idia, Turkey, kei Indonesia kei na so tale- e ra liu duadua yani na vuniwai mai Isireli ena vanua e gadrevi tu kina na veivuke, ka ra veisele ena vuku ni vakabulai kei na nodra lomani na lewenivanua.
Tukuna o Netanyahu ni valenibula mai Isireli, era qaravi vakatautauvata kina na kai Palesitaina, na lewenivanua tale mai na vanua vaka Arapea mera mai qaravi vei ira na vuniwai ni Isireli.
Tukuna o Netanyahu ni veika oqo ena sega ni na rogoca mai vei ira na vo ni liuliu ni vanua era na vosa yani ena tutu ni vosa oya, ia oya e dua na ka dina mera na kila.
Tukuna ni dua na ka e vakabibitaka na vanua o Isireli na bula ni lewenivanua, ni o Isireli e maroroya ka karona na bula ni veisaututaki ka segata ena veigauna me tiko na bula ni veilomani kei na sautu.
E tukuna ni maroroya na nodrau veidinadinati ni veisaututaki kei na matanitu o Ijipita kei Joritani.
Ena gauna oqo e tosoya tikoga me na sasaga ena vuku ni tiko veisaututaki kei ira n a kai Palesitaina.
O Isireli e vinakata tu me dua na Tokalau E Loma me tiko kina na veisaututaki kei na toso ki liu.
E vinakata o Isireli me ra na bula veimaliwai vakavinaka na tolu na matalotu ka bucini mai na vanua oqo- oya na lotu vaka Jiu, na lotu va- Karisito kei na Musulomani.
Vosa nei Viti
Oqo na nona mala ni vosa o Ratu Inoke Kubuabola, na Minisita ni Vanua Tani ka laki vosa talega ena Matabose kei Vuravura na UN General Assembly.
E vakavinavinaka na matanitu o Viti ni veivuke tu ena tiko veisaututaki ena noda vuravura.
Era tiko na gone ni Viti mai Iraki, Liberia, South Sudan, Darfur kei Timor Leste.
Oqo e sega walega ni veika e vinakata na matanitu, oqo e tiko talega ni kaci e kacivi kina na kawa i taukei ena vuku ni tiko veisaututaki.
Esa lako curuma tale tikoga e dua na gauna ni veisau na matanitu o Viti.
Tukuna ni sa toso vinaka sara tiko na veiqaravi me baleta na veidigidigi ena 2014.
Oqo ena kena sa vakayacori oti na Vola Yaca ena Jiulai kei na Okosita ka rauta ni 500,000 na lewenivanua era sa vola yaca oti ena vuku ni nodra rejisitataka oti na yacadra.
Tukuna oqo e sa mai tekivutaka rawa na veika e sa vakayacori tiko ena kena lesu tale na matanitu ena bula vaka demokarasi.
E dua talega na ka e vakabibitaka na kena maroroi na noda vanua kei na noda i yau bula, oya me da kakua ni benuca na noda vuravura.
Tukuna ni sa levu na veika esa yaco me vaka na tavuki ni vanua kei na veidraki eso e sa vakavuna tiko na veisau ni draki ena veimatanitu lalai me vakataka na Pasifika.
E sa kerea na kena qarauni na noda vanua kei na kena taqomaki.
Vosa nei Mereke
Oqo na nona mala ni vosa na Peresitedi mai Amerika, Peresitedi Barak Obama.
E tekivuna na nona vosa o Obama ena nona vakananuma na nona a leqa mai Libya na mata ni matanitu mai Amerika o Chris Stevens.
E vakaraitaka o Obama ni gauna oqo e dodonu me ra sa na vosa kina vakadodonu na i liuliu ni veimatanitu ena kena sega ni tokoni na veivaluvaluti kei na veivakamatei kei na tiko yavavala ena noda vuravura.
Tukuna ni sega ni dua na i ulubale ena nodra vakamatei na lewenivanua era sega ni kila e dua na ka, ka mai nodra wale na i samu ni dawa.
E tukuna talega ni dodonu me sa na mai cava na nona veiliutaki ena matanitu mai Siria na nona matanitu o Bashar al- Assad.
E dodonu me sa na mai cava na veivakatotogani ni matanitu oqo, ka me na tekivutaki vou e dua na matanitu kei na i lakolako vou e Siria.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn